የአባይ ሲሚንቶ ፋብሪካ ግንባታ 60 በመቶ ደረሰ
አዲስ አበባ፡- የማምረት አቅሙ በዓመት 2 ነጥብ 5 ሚሊየን ቶን መሆኑ የተነገረለት የአባይ ሲሚንቶ ፋብሪካ ግንባታ 60 በመቶ መድረሱን የኬሚካልና ኮንስትራክሽን ግብዓቶች ኢንዱስትሪ ኢንስቲትዩት አስታወቀ። ትልልቅ የሲሚንቶ ፋብሪካዎች ከጥገና ጋር በተያያዘ ያለሥራ መቆማቸው በሲሚንቶ ዋጋ ላይ ንረት ፈጥሯል።
 የኢንስቲትዩቱ ዋና ዳይሬክተር አቶ ሣሙኤል ሀላላ በተለይ ለአዲስ ዘመን ጋዜጣ እንደገለፁት፤ በአማራ ክልል ደጀን እየተገነባ ያለው የአባይ ሲሚንቶ ፋብሪካ ግንባታው 60 በመቶ የተጠናቀቀ በመሆኑ በሚቀጥለው ዓመት መጨረሻ ላይ ማምረት ይጀምራል። የማምረት አቅሙ አሁን ካሉት ትላልቅ ሲሚንቶ ፋብሪካዎች ጋር የሚመደብ ነው። 
የኮንስትራክሽን ዘርፉ በየዓመቱ 22 በመቶ ዕድገት እያሳየ መሆኑን የተናገሩት ዋና ዳይሬክተሩ ለዘርፉ ቀዳሚው ግብዓት ሲሚንቶ በመሆኑ የፋብሪካው መገንባትና ከፍተኛ ምርት ማምረት እጥረቱን ለመሸፈን ከፍተኛ አስተዋጽኦ ያደርጋል፡፡
ከአባይ ሲሚንቶ ፋብሪካ በተጨማሪ የዳንጎቴና የደርባ ሲሚንቶ ፋብሪካዎች የማስፋፊያ ግንባታ አጠናቀው ወደ ሥራ ሲገቡ አሁን ያለውን የምርት አቅርቦት በእጥፍ እንደሚያሳድገው የገለፁት አቶ ሣሙኤል፤ ፋብሪካዎቹ ከኮንስትራክሽኑ ዕድገቱ ጋር የሚመጣጠን ሲሚንቶ ማምረት እንደሚችሉ አስረድተዋል፡፡ 
ከባለፈው ዓመት ጀምሮ የነባር ሲሚንቶ ፋብሪካዎች ተደጋጋሚ ጥገና፤ ለጥገና ከ45 ቀናት እስከ ሁለት ወር ምርት ማቆም፤ በግብይት ሰንሰለቱ የደላላዎች ጣልቃ ገብነት እና የመብራት ፈረቃ መኖር በዘርፉ ላይ ትልቅ ተግዳሮት መሆኑን የጠቀሱት ዋና ዳይሬክተሩ በአሁኑ ወቅት አንድ ኩንታል የሲሚንቶ ዋጋ ከነበረበት 230 ብር ወደ 400 ብር ከፍ ማለቱን አስታውቀዋል፡፡ ይህ ደግሞ በኮንስትራክሽን ዘርፉ፣ በተቋራጮችና በዘርፉ በተሰማሩ ሠራተኞች ላይ
 ከፍተኛ ጫና እያሳደረ መሆኑን ተናግረዋል። 
መንግሥት ለሲሚንቶ ፋብሪካዎች፤ ለድንጋይ ከሰል መግዣ 220 ሚሊየን እንዲሁም ለማሸጊያ 137 ሚሊየን ዶላር በዓመቱ እየመደበ ቢሆንም ፋብሪካዎች ለመለዋወጫ መግዣ ከፍተኛ የውጭ ምንዛሬ ስለሚጠይቁ በሚፈለገው መጠን ለማሟላት እንዳልቻሉም አንስተዋል፡፡ 
የሲሚንቶ ዋጋ መናር የኮንስትራክሽን ዘርፉን በከፍተኛ ደረጃ ስለሚጎዳ ይህንን ተከትሎም የሥራ አጥነት ስለሚፈጠር ችግሩን ለመፍታት የሚመለከታቸው የመንግሥት ተቋማት፤ ሲሚንቶ አምራቾችና የኮንስትራክሽን ድርጅቶች ጋር ውይይት እየተደረገ መሆኑን ጠቁመዋል። 
በኢትዮጵያ ያሉት ሲሚንቶ ፋብሪካዎች በዓመት እስከ 11 ነጥብ 5 ሚሊየን ቶን ሲሚንቶ እንደሚያመርቱ ያስረዱት አቶ ሣሙኤል፤ የኮንስትራክሽን ዘርፉ በየዓመቱ እያደገ በመሆኑ በተለያየ ምክንያት የፋብሪካዎች በሙሉ አቅም አለማምረት፤ ፋብሪካዎች ከሚያመርቱት የተወሰነ ለውጭ ገበያ ኤክስፖርት ማድረጋቸውና ከ2007 ዓ.ም ጀምሮ አዳዲስ ፋብሪካዎች አለመገንባታቸው የሲሚንቶ ፍላጎትና አቅርቦት እንዳይጣጣም ማድረጉን አስታውቀዋል። 
በአባይ ኢንዱስትሪያል የልማት ማህበር እየተገነባ ያለው የአባይ ሲሚንቶ ፋብሪካ 8 ነጥብ 8 ቢሊዮን ብር የሚፈጅ ሲሆን፤ ግንባታው በ24 ወራት ይጠናቀቃል። በሙሉ አቅሙ ሥራ ሲጀምርም ለ1 ሺህ 500 ሠራተኞች ቋሚ የሥራ ዕድል እንደሚፈጥር የግንባታ ስምምነት በተደረገበት ወቅት የአማራ መገናኛ ብዙኃን መዘገቡ ይታወሳል፡፡
አዲስ ዘመን ግንቦት 9/2012
አጎናፍር ገዛኸኝ